Молив
Моливът е инструмент за писане, рисуване и чертане. Направен е обикновено от дърво и има форма на цилиндър или шестоъгълник с диаметър 7 – 8 mm, в който е вмъкнат графит. Моливите се подострят с острилка, което позволява на графита да се покаже извън дървената основа. Изписването на символите става с натискане на графита върху хартията. Написаното с молив може да се изтрива с гума.

Галерия

Класификация според твърдостта 
Според твърдостта на графита се различават следните видове моливи: H (твърд), HB (среден), B (мек). Има и степени на H и B, например 3B, като колкото е по-голямо числото преди Н и В, толкова е по-твърд или съответно по-мек моливът.

При някои фирми качеството на производството е толкова добро, че тези моливи се използват за проверка качеството (твърдостта) на покрития, като боя, лаково покритие и др. За проверка на твърдостта се използва тежест и молив с определена твърдост, който трие по контролираната повърхност.

История 
Около началото на XVI век отлагане на графит е открито близо до Бороудейл, Англия. Местните жители го използват за маркировка на овцете. Интересното на тази находка е, че графитът е изключително чист и твърд и лесно се изтегля на пръчки. Химията е едва в зората си по това време, затова графитът е бил считан първоначално за вид олово. Бил е увиван в трева или овча кожа, за да е стабилен и да не се чупи.

По-късно и на други места по света са открити залежи на графит, но нито едно от тях не е с чистотата и качеството на първото. За да се пречисти, графитът е трябвало да бъде в прахообразна форма. Първите опити за правене на графитни пръчки от прахообразен графит датират от 1662 година и са смес от графит, сяра и антимон.

Италианците са първите, които използват дърво – кедър или хвойна, за стабилизиране на графита. Двете половинки на дървото се издълбават, за да се получи улей за графита и след това се залепят една за друга. Почти същата техника се ползва и днес. През XVIII век графитът започва да се смесва с глина и да се пече, като твърдостта на молива зависи от съотношението графит/глина.

Производство 
В днешно време моливите се произвеждат от прахообразен графит, смесен с глина и вода. Тази смес се изтегля във форма на спагети, които се пекат, след това се топят в масло (кокосово, слънчогледово) или разтопен восък, за да се запълнят миниатюрните дупки и да направят писането гладко. „Спагетите“ се слагат в дървената част и след това се режат и боядисват.

Видове моливи 

На 30 март 1858 година Хаймен Липман (Hymen Lipman) получава патент за прикрепяне на гума към молива.

Автоматични моливи 

Автоматичните (или механични) моливи имат устройство, с което графитът се придвижва през дупка. Гумичките им могат да се свалят и сменят. Удобството им се състои в това, че не трябва да се острят и могат да се презареждат. Размерите им са 0.3, 0.5, 0.7, 0.9, 1.1 и 1.6 mm, което е дебелината на графита.

Цветни моливи 
Цветните моливи имат сърцевина е от цветен графит поради прибавени пигменти към графита. Появяват се в началото на XX век и стават много популярни през втората му половина. Използват се основно за рисуване и оцветяване от по-малки ученици и деца.

Химически моливи 
При тях в графита има специални химически багрила, които при навлажняване създават неизтриваемо мастило, обикновено с тъмнолилав цвят. Използвани са масово до около втората половина на ХХ век.

Водни (акварелни) моливи 
Тези моливи са на принципа на водните бои. Имат водоразтворими цветове с меко и плавно наслояване. Предлагат се различни модификации на Cretacolor, Derwent, Faber Castell и др. В малкия комплект има 12 цвята, а пълната гама съдържа 36 или 72 цвята. Позволяват да се използват различни видове техники: акварел, смесване на цветове и рисуване цвят върху цвят, фротаж, преливане, смесени техники. Формата на молива обикновено е кръгла с диаметърът на молива 70 – 75 mm, а на графита – 38 mm.
При някои марки и модели се използват специални технологии и модификации.

Акварелен молив Grip има ергономична триъгълна форма за рисуване без да уморява ръката. Меката Grip зона предотвратява изплъзване, тялото е боядисано със специална технология с боя на водна основа. Специалното (SV) свързване предпазва графита от счупване.

Акварелен молив „Монолит“ е изработен от висококачествени органични и неорганични пигменти, различни видове масла и вакса, които придават мекост и същевременно сила. Графитът е защитен от тънък слой лак, който съответства на цвета му.

Пастелни моливи 
Пастелните моливи представляват тънки пастелени пръчици в дървена обвивка. Те не се чупят и раздробяват като обикновените пастели и са по-удобни за работа. Представляват професионални материали с максимални възможности за работа и много високо качество. Използват се най-вече за скициране и оформяне на детайли в по-малки по размер творби. Отлично съчетание при работа със сух пастел. Имат отлични цветове, които лесно се смесват и преливат. Предлагат се единично и в комплекти от 12, 24, 36 и 60 цвята. Пигментите гарантират висока покривност и на тъмна хартия.

В зависимост от химичния състав на писеца съществуват сухи и маслени пастелни моливи.

Маслените пастели са подходящи за рисуване върху големи площи. Те са много меки, водоустойчиви и покриват идеално гладки повърхности, като например картон и дърво. Съставени са от нетоксични материали, съгласно стандарт EN 71. Моливите са с дървена обвивка, а обикновените пастели – с книжна (писец с диаметър 8 или 11 mm и дължина около 70 mm). Предлагат се единично и в комплекти от 12, 18, 24 и 36 цвята.

Восъчни моливи 
За рисуване се използват и восъчни пастелни моливи с различни цветове. Това са пастели и пастелни моливи на восъчна основа за рисуване или писане върху порцелан, стъкло, пластмаса, камък, кожа, метал и др. Устойчиви на атмосферни влияния и светлина. Подходящи за индустрията и търговията. Някои марки предлагат следните модели:

Faber-Castell: Размер на пастела ∅ 10 mm, дължина 95 mm.

Koh-i-Noor: В цилиндрична кутия с размери ∅ 70 х 95 mm се събират 48 молива.

Восъчен молив се използва също за взимане и поставяне на камъчета, перли, кристали и декорации върху нокти. При допирането му върху кристалчето, то моментално прилепва и поставянето му става лесно и бързо. Ако моливът не е бил темпериран до стайна температура, прилепването става по-трудно, тъй като восъкът не е достатъчно мек.

Безцветни моливи 
Това са моливи за устни, с които се подчертава формата на устните. Консистенцията им е напълно безцветна. Това ги прави приложими с всеки цвят червило или гланц като не им позволява да се разтичат или размазват. Подхранва и хидратира устните. Някои имат практична автоматична опаковка за по-лесно нанасяне. Очертава се контура на устните с молива, след това се нанася червило или гланц за устни. Моливът може да се използва и за запълване на целите устни, като по този начин увеличава дълготрайността на червилото или гланца.

Източници

Външни препратки 
 
 История на молива на английски
 История на молива на френски
 Пастелни моливи
 Восъчни пастели
 Восъчен пастел 2253 – Faber-Castell
 Восъчен молив за захващане на декоративни елементи 
 Акварелни бои и моливи
 Акварелни моливи
 Акварелни моливи GRIP 2001
 Автоматичен безцветен молив за контур на устните

Материали за рисуване
Средства за писане